
 24.3.2022
 BG
 Официален вестник на Европейския съюз
 L 96/39
 РЕГЛАМЕНТ ЗА ИЗПЪЛНЕНИЕ (ЕС) 2022/470 НА КОМИСИЯТА
 от 23 март 2022 година
 за предоставяне на помощ за частно складиране на свинско месо и за предварително определяне на нейния размер
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 на Съвета (1), и по-специално член 18, параграф 2 и член 223, параграф 3, буква в) от него,
 като взе предвид Регламент (ЕС) No 1370/2013 на Съвета от 16 декември 2013 г. за установяване на мерки за определянето на някои помощи и възстановявания, свързани с общата организация на пазарите на селскостопански продукти (2), и по-специално член 4, параграф 2, първа алинея, буква б) от него,
 като има предвид, че:
 (1)
 Секторът на свинското месо изпитва сериозни затруднения от няколко месеца. Значителното намаляване на износа за Китай, нарастващото разпространение на африканската чума по свинете в повече държави членки и продължаващото въздействие на ограниченията, свързани с Covid-19, създават натиск върху пазара на Съюза за свине за клане.
 (2)
 Руското нашествие в Украйна доведе до допълнителни смущения на пазара и оказа значително въздействие върху износа на свинско месо от Съюза. Вследствие на това се наблюдава рязък спад в търсенето за износ на някои продукти от свинско месо.
 (3)
 За да се намали настоящото неравновесие между търсенето и предлагането, е целесъобразно да се предостави помощ за частно складиране на свинско месо и предварително да се определи нейният размер.
 (4)
 Делегиран регламент (ЕС) 2016/1238 на Комисията (3) и Регламент за изпълнение (ЕС) 2016/1240 на Комисията (4), в които се определят специални правила относно предоставянето на помощта за частно складиране, следва да се прилагат по отношение на помощта за частно складиране на свинско месо, освен ако в настоящия регламент е предвидено друго.
 (5)
 Размерът на помощта следва да бъде определен предварително, за да се осигури бърза и гъвкава оперативна система за операторите. В съответствие с член 4 от Регламент (ЕС) No 1370/2013 размерът на помощта трябва да се определи въз основа на разходите за складиране и на други пазарни елементи от значение. Целесъобразно е да се определи фиксиран размер на помощта.
 (6)
 За да бъде ефективна и да има реално въздействие върху пазара, помощта за частно складиране следва да се предоставя само за продукти, които все още не са поставени в склад.
 (7)
 За по-лесно управление на тази мярка продуктите от свинско месо следва да се класифицират в категории по сходство с оглед на нивото на разходите за складиране.
 (8)
 От съображения за административна ефективност и опростяване следва да се определи минималното количество на продуктите, включени във всяко заявление.
 (9)
 Следва да се определи обезпечение, с което да се осигури изпълнението от страна на операторите на техните договорни задължения, както и желаното въздействие на мярката върху пазара.
 (10)
 В член